SL Uradni list Evropske unije C 254/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 254/08

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ “ (ZHENJIANG XIANG CU)

ES št.: CN-PGI-0005-0630-16.07.2007

ZGO ( X ) ZOP ( )

1. Ime:

„ “ (Zhenjiang Xiang Cu)

2. Država članica ali tretja država:

Ljudska republika Kitajska

3. Opis kmetijskega proizvoda ali živila:

3.1 Vrsta proizvoda:

Skupina 1.8: ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz točke (1):

Zhenjiang Xiang Cu je vrsta fermentiranega kisa, glavna surovina za njegovo izdelavo je lepljiv riž. Ima značilen vonj in prefinjen okus. Barva je izrazita bleščeča rdeče rjava z umbro. Ima močan okus po ocvrtem rižu in fermentiranih proizvodih. Okus je intenziven in mil, fin in svež, kisel, vendar ne oster, slasten in rahlo sladek. Odvisno od specifikacij znaša skupna kislost (na podlagi ocetne kisline) 4,50 g–6,00 g na 100 ml, fiksna vsebnost kislin (na podlagi mlečne kisline) 1,00 g–1,60 g na 100 ml, vsebnost dušika aminokislin (na podlagi dušika) 0,10 g–0,18 g na 100 ml in redukcijskega sladkorja (na podlagi glukoze) nad 1,00 g na 100 ml.

Odvisno od trajanja skladiščenja se Zhenjiang Xiang Cu deli na dve kategoriji, tj. „dišeči kis“, ki je običajna različica s trajanjem skladiščenja nad 180 dni, in „zreli kis“, ki je „dišeči kis Zhenjiang“ s trajanjem skladiščenja nad 365 dni.

3.3 Surovine:

1. Lepljivi riž: iz regije Zhenjiang. Ima stabilno dobro kakovost z močno lepljivostjo in ustrezno vsebnostjo preprostih beljakovin. Vsebnost amilopektina lahko doseže 100.

2. Pšenični otrobi: iz predelane lokalne pšenice vrhunske kakovosti, bogate s prehranskimi elementi, potrebnimi za fermentacijo ocetnokislinskih bakterij.

3. Riževe luščine: pridobljene ob predelavi lokalnega riža; imajo vlogo nosilca in ustvarjajo posebno plinasto okolje za rast ocetnokislinskih bakterij pri fermentaciji.

4. Daqu: povzroča rast sevov, ki proizvajajo saharozo in se fermentirajo s tradicionalnimi metodami na podlagi lokalnih vrhunskih surovin, kot so pšenica, ječmen in grah.

5. Ocvrti riž: lepljiva mehka ožgana riževa kaša iz lokalnega vrhunskega riža; to je glavna sestavina značilnega vonja in barve dišečega kisa Zhenjiang.

6. Voda: čista voda, ki se zbira v posebnih geomorfoloških strukturah regije Zhenjiang, bogata z različnimi mineralnimi substancami. Ima rahlo sladek okus, ustrezno trdoto in vrednost pH, primerno za fermentiranje kisa.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju;

Proizvodnja Zhenjiang Xiang Cu, vključno s pripravo Daquja in juhe iz riževega vina, fermentacijo fermentirajoče mase, ekstrakcijo kisa, parjenjem in skladiščenjem/zorenjem surovega kisa, mora potekati na opredeljenem geografskem območju.

3.6 Posebna pravila za rezanje, ribanje, pakiranje itd.;

Steklenice, ki ustrezajo higienskim zahtevam za hrano; zunanja embalaža so lahko kartonske škatle.

3.7 Posebna pravila za označevanje;

Nalepka Zhenjiang Xiang Cu je natisnjena in trajno pritrjena na steklenico. Glavne podrobnosti na nalepki so ime proizvoda (Zhenjiang Xiang Cu), proizvodne metode (trdna fermentacija), kategorija kisa (fermentiran kis), glavne sestavine, neto teža, ime in naslov proizvajalca, datum proizvodnje in standardna koda proizvoda.

4. Jedrnata opredelitev geografskega območja:

Regija Zhenjiang je na jugovzhodu Kitajske in na južnem bregu reke Jangce. Leži med 31° 37′ in 32° 19′ severne zemljepisne širine ter med 118° 58′ in 119° 58′ vzhodne zemljepisne dolžine. Regija obsega mesta Jurong, Danyang in Yangzhong, okrožja Dantu, Jingkou in Runzhou ter razvojno cono Zhenjiang.

5. Povezava z geografskim območjem:

5.1 Posebnost geografskega območja:

Zhenjiang je na jugovzhodu Kitajske, na sotočju reke Jangce in Velikega kanala. Ima tipično vlažno monsunsko podnebje s prehodom iz tople temperaturne cone v subtropsko cono. Povprečno letno trajanje osončenosti je 2 050,7 ur, stopnja osončenosti je 46,8 %, povprečna letna temperatura je 15,4 °C, povprečna vlažnost 77 % in povprečna letna količina padavin nad 1 000 mm. Regija Zhenjiang je sestavljena iz razraščajočih se nizkih gričev, rodovitne kmetijske zemlje, zapletenega omrežja rek in velikega števila majhnih otokov in pristanišč vzdolž reke; območje je zeleno, podnebje pa prijetno, svetlo in vlažno.

5.2 Posebnost proizvoda:

Barva Zhenjiang Xiang Cu je izrazita bleščeča rdeče rjava z umbro. Kis ima močan okus po ocvrtem rižu in fermentiranih proizvodih. Okus je intenziven, mil in nekoliko kisel zaradi prisotnosti ocetne, mlečne, jabolčne, jantarjeve in glukonske kisline, vendar ni pretirano oster. Okus je fin in svež, slasten in rahlo sladek.

5.3 Vzročna zveza med geografskim območjem in posebno kakovostjo, slovesom ali drugo značilnostjo proizvoda:

Zhenjiang leži na jugovzhodu Kitajske in ima tipično vlažno monsunsko podnebje s prehodom iz tople temperaturne cone v subtropsko cono. Leži ob sotočju reke Jangce in Velikega kanala v pokrajini z nizkimi zelenimi griči, rodovitno kmetijsko zemljo, zapletenim omrežjem rek in velikim številom majhnih otokov in pristanišč vzdolž reke. Med poljščinami se tu goji veliko riža, pšenice, ječmena in graha, pri njihovi predelavi pa nastaja veliko stranskih proizvodov, kot so pšenični otrobi in riževe luščine. Dejstvo, da je Zhenjiang vlažen in zelen, spodbuja nastanek in rast ocetnokislinskih bakterij. Voda iz hribov in potokov se zbira v rekah, jezerih in močvirjih, potem ko teče prek kamenja in skalovja, zaradi česar je bogata s mineralnimi snovmi in ima močan in rahlo sladek okus, ki je zelo primeren za fermentiranje kisa.

Mesto Zhenjiang je bilo dolgo znano kot „mesto v gorskem gozdu in domovina kisa“. Ljudje v Zhenjiangu so začeli proizvajati kis pred 1 400 leti. Zhenjiang Xiang Cu se je začel uporabljati v dinastiji Liang; v zgodnji kitajski medicini je veljal za najboljši rižev kis in je v dinastiji Qing prejel mednarodno zlato medaljo. Zhenjiang Xiang Cu je postal vizitka mesta. V tem mestu, v katerem v zraku plava vonj po kisu, obstaja skoraj 100 tovarn, ki proizvajajo kis, povsod pa je mogoče videti prehranjevalne navade in kulturo hrane, povezane s kisom.

Sklic na objavo specifikacije:

(Člen 5(7) Uredbe (ES) št. 510/2006)

(1) UL L 93, 31.3.2006, str. 12.